บอร์ด EARTH ไฟเขียวจ่ายหนี้หุ้นกู้ 2 ชุดครบกำหนดไถ่ถอนปี 60-62 ร่วม 30 ลบ.
บอร์ด EARTH ไฟเขียวแบ่งจ่ายหนี้หุ้นกู้ 2 ชุดครบกำหนดไถ่ถอนปี 60-62 รวม 30 ลบ.
26 พ.ย. 2561

บริษัท เอ็นเนอร์ยี่ เอิร์ธ จำกัด (มหาชน) หรือ EARTH เปิดเผยว่า ที่ประชุมคณะกรรมการครั้งที่ 2/2561 เมื่อวันที่ 23 พฤศจิกายน 2561 ได้ตระหนักถึงความสำคัญของผู้ถือหุ้นและเจ้าหนี้ รวมถึงคู่ค้าของบริษัท จึงได้มีมติอนุมัติให้บริษัทฯ ชำระคืนเงิน สำหรับผู้ถือหุ้นกู้ของบริษัทฯ บางส่วน เพื่อเป็นการบรรเทาความเดือดร้อนและช่วยเหลือเจ้าหนี้หุ้นกู้ โดยจ่ายชำระเจ้าหนี้ผู้ถือหุ้นกู้ใบละไม่เกิน 300,000 บาท ซึ่งมีรายละเอียดดังนี้
– หุ้นกู้ของบริษัท ครั้งที่ 1/2558 ครบกำหนดไถ่ถอน ปี 2560 ใบละไม่เกิน 300,000 บาท มีจำนวน 37 ราย จำนวนเงินจ่ายคืนทั้งสิ้น 8,100,000 บาท จ่ายคืนเต็มจำนวน กำหนดชำระคืนในวันที่ 25 ธันวาคม 2561
– หุ้นกู้ของบริษัท ครั้งที่ 1/2559 ครบกำหนดไถ่ถอน ปี 2562 ใบละไม่เกิน 300,000 บาท มีจำนวน 97 ราย จำนวนเงินจ่ายคืนทั้งสิ้น 21,800,000 บาท จ่ายคืนเต็มจำนวน กำหนดชำระคืนในวันที่ 25 กุมภาพันธ์ 2562 โดยทั้งสองก้อนมียอดชำระเงินคืนผู้ถือหุ้นกู้รวมเป็น 29,900,000 บาท
พร้อมกันนี้ ได้มีมติให้เปลี่ยนแปลงสถานที่ประชุมวิสามัญผู้ถือหุ้น ครั้งที่ 1/2561 วันที่ 24 ธันวาคม 2561 เวลา 13.30 น.เป็นดังนี้ จาก โรงแรมมณเทียร ริเวอร์ไซด์ 372 ถนนพระราม 3 แขวงบางโคล่ เขตบางคอแหลม กรุงเทพฯ เป็น โรงแรมเดอะ แลนด์มาร์ค เลขที่ 138 ถนนสุขุมวิท แขวงคลองตันเหนือ เขตวัฒนา กรุงเทพฯ
อนึ่งที่ประชุมคณะกรรมการ EARTH ครั้งที่ 1/2561เมื่อวันที่ 17 พ.ย.2561 ได้มีมติอนุมัติในเรื่องสำคัญ เพื่อให้บริษัทสามารถดำเนินการต่อด้วยความโปร่งใส และเพิ่มความน่าเชื่อถือเจ้าหนี้ที่ บริษัทฯสามารถดำเนินการต่อด้วยความโปร่งใส และเพิ่มความน่าเชื่อถือจากเจ้าหนี้ โดยคณะกรรมการบริษัทมีมติให้เพิ่มกรรมการอีก 2 ท่าน ดังนี้
1.ให้เชิญตัวแทนจากธนาคารกรุงไทยมาเป็นกรรมการผู้มีอำนาจลงนาม 1 ท่าน
2.ให้เชิญตัวแทนจากธนาคารกสิกรไทยมาเป็นกรรมการอิสระและตรวจสอบ 1 ท่าน